送葉任道
作者：翁卷
朝代：宋

paragraphs: 英英橋門彥，聲動翰墨場。
已就沖天翼，如何復低翔。
茲辰首征途，言尋八桂鄉。
遠士望模式，會府欽才良。
莫以瓊樹姿，怨彼霜霰妨。
委順要達識，沮挫知堅剛。
改序逢清和，飛花點行裝。
登涉山川異，經從道路長。
聽猿過南嶽，採芷沿三湘。
應懷古騷人，搦筆爲篇章。
行藏義在需，通塞時靡常。
大器且自惜，晚成亦何傷。
蓬瀛幾仙伴，佇子歸班行。